b'\n_START_ARTICLE_\nMileva Mari\xc4\x87\n_START_SECTION_\n\xc5\xbdivljenje\n_START_PARAGRAPH_\nMileva Mari\xc4\x87 se je rodila v uradni\xc5\xa1ki dru\xc5\xbeini v majhni vojvodinski vasici Titel, ki je takrat spadala v mad\xc5\xbearski del avstro-ogrske monarhije. Leta 1882 je za\xc4\x8dela obiskovati \xc5\xa1olo v Rumi. Leta 1886 so jo kot izjemno bistro u\xc4\x8denko vpisali na Srbsko visoko dekli\xc5\xa1ko \xc5\xa1olo v Novem Sadu. Leta 1887 se je prepisala na realko, leta 1890 po se je vpisala na Kraljevsko srbsko gimnazijo v \xc5\xa0abcu. Z dru\xc5\xbeino se je leto za tem preselila v Zagreb, zato je Mileva \xc5\xa1olanje nadaljevala na zagreb\xc5\xa1ki vi\xc5\xa1ji gimnaziji._NEWLINE_Zaradi velike \xc5\xbeelje po nadaljevanju \xc5\xa1olanja v tujini, je o\xc4\x8de Milevo leta 1894 kljub nasprotovanju sorodnikov vpisal na Visoko dekli\xc5\xa1ko \xc5\xa1olo v \xc5\xa1vicarskem Z\xc3\xbcrichu. Leta 1896 je maturirala na medicinski \xc5\xa1oli v Bernu in bila \xc5\xa1e isto leto zaradi izredno dobrih rezultatov, dose\xc5\xbeenih na sprejemnih izpitih, kot edina \xc5\xbeenska sprejeta na \xc5\xa0vicarsko politehni\xc5\xa1ko akademijo v Z\xc3\xbcrichu. Edina \xc5\xa1tudentka je na akademiji ostala vse do leta 1901, ko je sicer opravila vse \xc5\xa1tudijske obveznosti, vendar ni nikoli diplomirala, saj ji je dvakrat spodletelo pri ustnem zagovoru diplome.\n_START_SECTION_\nAlbert Einstein\n_START_PARAGRAPH_\nAlbert Einstein in Mileva Mari\xc4\x87 sta se spoznala kmalu po Albertovem prihodu na akademijo. Njuna ljubezenska zveza je spomladi 1897 za\xc4\x8dela postajati vse resnej\xc5\xa1a tako, da sta kmalu za\xc4\x8dela \xc5\xbeiveti skupaj. _NEWLINE_Njuna ljubezenska zveza je bila skoraj popolna med letoma 1897 in 1902, ko se jima je rodil prvi otrok, h\xc4\x8derka Lieserl. Njena rojstvo in kasnej\xc5\xa1e izginotje pa sta postala in ostala prva in najve\xc4\x8dja skrivnost velikega para. Po eni od domnev naj bi se Lieserl rodila pohabljena, zato naj bi se mladi in neporo\xc4\x8deni par odlo\xc4\x8dil, da jo odda v posvojitev Milevinim sorodnikom v Novem Sadu. Po drugi domnevi naj bi mala Lieserl \xc5\xbee prvo leto po rojstvu umrla za posledicami plju\xc4\x8dnice. Niti prva niti druga domneva nista bili nikoli z gotovostjo potrjeni. Gotovo je le to, da so se vse sledi za otrokom izgubile \xc5\xbee isto leto, ko je bil rojen._NEWLINE_\xc5\xa0tevilni Einsteinovi biografi menijo, da je bila Lieserl \xc5\xbertev nasprotovanja obeh dru\xc5\xbein njuni zvezi. Nasprotovali so ji predvsem iz verskih razlogov. Oba znanstvenika sta namre\xc4\x8d izhajala iz globoko vernih dru\xc5\xbein. Albert iz nem\xc5\xa1ko judovske, Mileva iz pravoslavne. \xc4\x8ceprav so nekateri biografi posku\xc5\xa1ali najti sled za njo ali njenimi potomci v dana\xc5\xa1nji Vojvodini, nobeden od poskusov ni obrodil sadov. _NEWLINE_Albert in Mileva sta se jeseni 1903 kljub ostremu nasprotovanju svojih dru\xc5\xbein poro\xc4\x8dila. \xc5\xbde naslednje leto se jima je rodil sin Hans Albert, \xc5\xa1est let kasneje, leta 1910, pa \xc5\xa1e drugi sin, Eduard. _NEWLINE_Kot je razvidno iz knjige (romansirane biografije na podlagi zgodovinskih dokumentov - pisem med Milevo in Albertom) Slavenke Drakuli\xc4\x87: Mileva Einstein, Teorija \xc5\xbealosti, se je Lieserl (kr\xc5\xa1\xc4\x8dena v pravoslavni cerkvi kot Ljubica) rodila 4.2.1902, umrla pa zaradi \xc5\xa1krlatinke ob koncu poletja 1903. _NEWLINE_Sredi nose\xc4\x8dnosti v poletju 1901 je Mileva iz \xc5\xa0vice od\xc5\xa1la k star\xc5\xa1em v Novi Sad. Da ne bi kdo izvedel za njeno nose\xc4\x8dnost, so jo ti poslali v njihovo poletno hi\xc5\xa1o v vasi Ka\xc4\x87, kjer je rodila in \xc5\xa1e ostala dobra pol leta z otrokom. Nato se je vrnila k Albertu v \xc5\xa0vico, dedek Milo\xc5\xa1 pa je oddal deklico skrbnim posvojiteljem v sosednjo vas._NEWLINE_Nezakonsko h\xc4\x8derkico sta star\xc5\xa1a popolnoma zatajila zaradi njegove kariere. V tem \xc4\x8dasu je imel Einstein \xc5\xbee diplomo, a je imel velike te\xc5\xbeave pri iskanju redne zaposlitve. H\xc4\x8derke nikoli ni videl, zanjo ni nikomur nikoli povedal. Po smrti prvorojenke si Mileva zaradi nenehnega ob\xc4\x8dutka krivde, da je pustila h\xc4\x8derko v Srbiji in \xc5\xa1la raje pomagat mo\xc5\xbeu pri njegovi karieri, ni ve\xc4\x8d psihi\xc4\x8dno opomogla, \xc4\x8deravno sta se z Albertom poro\xc4\x8dila in dobila dva sinova._NEWLINE_V tan\xc4\x8dico skrivnosti je ovita tudi identiteta Evelyn Einstein, posvojene h\xc4\x8derke Einsteinovega sina Hansa Alberta, saj naj bi bila po lastnem pri\xc4\x8danju v resnici h\xc4\x8di Alberta Einsteina.\n_START_SECTION_\nSkupno znanstveno delo\n_START_PARAGRAPH_\nEinstein je v enem od svojih zgodnjih intervjujev po objavi posebne teorije relativnosti leta 1905 izjavil, da je matemati\xc4\x8dne izra\xc4\x8dune zanj opravljala njegova \xc5\xbeena. Razvoj teorije je bil namre\xc4\x8d bolj kot od znanja fizike odvisen od matemati\xc4\x8dnih izra\xc4\x8dunov in njihovih izpeljav. Razvoj teorije je v veliki meri potekal po formulah tako imenovanih derivatov Lorentzevih transformacij, za katere je potrebno vrhunsko matemati\xc4\x8dno znanje. V knjigi Zbrana dela Alberta Einsteina so objavljene fotokopije iz Einsteinovih zvezkov, iz katerih je razvidno, da je nekdo v resnici redno pregledoval njegove izra\xc4\x8dune in za njim popravljal napake. _NEWLINE_Nov dokaz, da naj bi Mileva Mari\xc4\x87 pomembno sodelovala pri Einsteinovih teorijah je ponudil Joffe. Leta 1905 so bili v nem\xc5\xa1ki znanstveni reviji Annalen der Physik, objavljeni \xc5\xa1tirje Einsteinovi \xc4\x8dlanki, ki vsebujejo vse osnovne nastavke teorije relativnosti, fotoelektri\xc4\x8dnega pojava, razlago Brownovega gibanja in znamenito formulo E = mc\xc2\xb2, ki je prva tako osupljivo preprosto, a to\xc4\x8dno prikazala zvezo med maso, hitrostjo svetlobe in energijo. Joffe je zatrjeval, da je bilo na izvirnih rokopisih teh \xc5\xa1tirih spisov, ki si jih je ogledal na univerzi v Berlinu, zapisano ime dveh avtorjev: \xc2\xbbEinstein-Marity\xc2\xab. Rokopisi teh spisov so se sicer izgubili, ko je bil Einstein \xc5\xa1e \xc5\xbeiv, tako, da Joffejevih izjav ne moremo z gotovostjo potrditi. Kljub vsemu pa je pomembno dejstvo, ki potrjuje njegovo zgodbo prav priimek Marity. Marity je namre\xc4\x8d mad\xc5\xbearska razli\xc4\x8dica srbskega priimka Mari\xc4\x87, velik del Srbije oziroma Vojvodine pa je bil v za\xc4\x8detku dvajsetega stoletja pod avstro-ogrsko monarhijo. Zanimivo je, da se je Joffe zelo natan\xc4\x8dno spominjal prav imena Marity in ne Mari\xc4\x87. To mad\xc5\xbearsko razli\xc4\x8dico svojega priimka pa je Mileva uporabljala redko, zato bi Joffe zanj le te\xc5\xbeko izvedel, \xc4\x8de ga ne bi videl. Mileva ga je uporabljala izklju\xc4\x8dno za podpisovanje najpomembnej\xc5\xa1ih uradnih dokumentov, kot je bil poleg \xc5\xbee omenjenih spisov njun poro\xc4\x8dni list._NEWLINE_Einstein je bil znan po tem, da - predvsem v zgodnjih delih - nikjer ni omenjal svojih materialnih ali drugih virov niti svojih asistentov. Ena od razli\xc4\x8dic zgodbe o nastanku zamisli o relativnostni teoriji govori celo o tem, da je matemati\xc4\x8dna seminarska naloga Mileve Mari\xc4\x87 na \xc5\xa0vicarski politehni\xc4\x8dni akademiji vsebovala zasnove relativnostne teorije, a za to spet ni materialnih dokazov saj se je njena naloga namre\xc4\x8d izgubila.\n_START_SECTION_\nLo\xc4\x8ditev\n_START_PARAGRAPH_\nEinstein, ki je v mladosti vrnil nem\xc5\xa1ko dr\xc5\xbeavljanstvo in prevzel \xc5\xa1vicarsko, je leta 1914 sprejel presti\xc5\xbeno mesto na Pruski akademiji znanosti v Berlinu in ponovno prevzel nem\xc5\xa1ko dr\xc5\xbeavljanstvo. \xc5\xa0e istega leta se je iz Prage, kjer je z Milevo in otroci \xc5\xbeivel od leta 1913, preselil v Berlin in tam postal predstojnik Fizikalnega in\xc5\xa1tituta cesarja Viljema. Prvi resnej\xc5\xa1i zakonski prepiri, pa tudi neprijetno ozra\xc4\x8dje, ki je vladalo v Nem\xc4\x8diji pred za\xc4\x8detkom 1. svetovne vojne so botrovali k temu, da je Mileva z obema sinovoma zapustila Nem\xc4\x8dijo in se preselila v \xc5\xa0vico._NEWLINE_Proti koncu leta 1918 je stekel postopek za lo\xc4\x8ditev v katerem je Einstein priznal, da je Milevo ve\xc4\x8dkrat prevaral s sestri\xc4\x8dno Elso Lowenthal. \xc5\xa0tirinajstega februarja 1919 sta bila dokon\xc4\x8dno lo\xc4\x8dena in Albert se je nekaj mesecev kasneje poro\xc4\x8dil z Elso. _NEWLINE_Mileva Mari\xc4\x87 je po lo\xc4\x8ditvi s sinovoma ostala v Z\xc3\xbcrichu in se kmalu zna\xc5\xa1la v hudih finan\xc4\x8dnih te\xc5\xbeavah. Komaj ji je uspevalo vzdr\xc5\xbeevati sebe in oba sinova. Leta 1921 je Einstein prejel Nobelovo nagrado za fiziko in skupaj z njo tudi veliko denarno nagrado, ki jo je leto dni kasneje podaril Milevi in ob tem javno izjavil, da je to njegova pozna zahvala za njen prispevek k razvoju teorije relativnosti.\n_START_SECTION_\n\xc5\xbdivljenje po Einsteinu\n_START_PARAGRAPH_\nLeta 1927 se je starej\xc5\xa1i sin Alberta Einsteina in Mileve Mari\xc4\x87, Hans Albert, poro\xc4\x8dil in se leto kasneje z dru\xc5\xbeino preselil v ZDA, kjer je kasneje postal profesor na Univerzi Kalifornije v Berkeleyju. Mileva je ostala v Z\xc3\xbcrichu in \xc5\xa1e naprej skrbela za bolnega mlaj\xc5\xa1ega sina Eduarda ter se dokon\xc4\x8dno odpovedala karieri v znanosti. Mlaj\xc5\xa1i sin Eduard je \xc5\xbee v mladosti bolehal za razli\xc4\x8dnimi boleznimi. Leta 1929 je sicer maturiral na z\xc3\xbcri\xc5\xa1ki gimnaziji in se vpisal na medicino, smer psihiatrija. \xc5\xbde po enem letu pa je moral zaradi psihi\xc4\x8dnih te\xc5\xbeav opustiti \xc5\xa1tudij, saj je zbolel za shizofrenijo. Kasneje je bil sprejet v sanatorij za du\xc5\xa1evne bolezni v Z\xc3\xbcrichu, mati pa je pla\xc4\x8devala visoke stro\xc5\xa1ke njegovega zdravljenja. Leta 1937 naj bi Eduarda zdravil celo Freud. _NEWLINE_Mileva Mari\xc4\x87 je zadnja leta svojega \xc5\xbeivljenja pre\xc5\xbeivela osamljena in zaprta sama vase. Stara 73 let je umrla leta 1948.'